MVP พุ่งแรง 19% มั่นใจงานอีเวนต์คึก ดันรายได้ปี 66 ทะลุเท่าตัว
MVP บวกคึก 19% คาดทิศทางผลประกอบการปี 66 มีรายได้จะเติบโตไม่ต่ำกว่า 100% รับจัดงานอีเวนต์คึกคักหลังนักท่องเที่ยวกลับมาปกติ
MVP บวกคึก 19% คาดทิศทางผลประกอบการปี 66 มีรายได้จะเติบโตไม่ต่ำกว่า 100% รับจัดงานอีเวนต์คึกคักหลังนักท่องเที่ยวกลับมาปกติ
19 ม.ค. 2566

ผู้สื่อข่าวรายงานว่า วันนี้ (19 ม.ค. 66) ราคาหุ้น บริษัท เอ็ม วิชั่น จำกัด (มหาชน) หรือ MVP ล่าสุด ณ เวลา 10:46 น. อยู่ที่ระดับ 3.48 บาท บวก 0.56 บาท หรือ 19.18% สูงสุดที่ระดับ 3.68 บาท ต่ำสุดที่ระดับ 3.12 บาท ด้วยมูลค่าการซื้อขาย 193 ล้านบาท

โดยราคาหุ้น MVP ปรับตัวร้อนแรงอย่างต่อเนื่อง สะท้อนจากการหน้าทาง นายโอภาส เฉิดพันธุ์ ประธานเจ้าหน้าที่บริหาร MVP เปิดเผยว่า ทิศทางผลประกอบการในปี 66 บริษัทคาดว่าจะมีรายได้จะเติบโตได้ไม่ต่ำกว่า 100% จากงวดเดียวกันของปีก่อน เนื่องจากบริษัทได้เตรียมที่จะจัดงาน Mobile Expo 3 ครั้ง พร้อมกับเพิ่มพื้นที่ในการจัดงานอีกไม่ต่ำกว่า 30% นอกจากนี้ยังเตรียมที่จะจัดงานด้านกีฬาขนาดใหญ่อย่างน้อย 7-8 งาน
ขณะที่การให้บริการรถบ้านปัจจุบันบริษัทมีอยู่ทั้งหมด 158 คัน และมีเจ้าของรถบ้านให้บริหารอยู่อีกว่า 30-50 คัน ปัจจุบันได้รับการตอบรับเป็นอย่างดีจากทั้งผู้ประกอบการที่มีพื้นที่ว่างให้นำรถไปตั้งและมีนักท่องเที่ยวเข้ามาใช้บริการ รวมไปถึงผู้ประกอบการที่จัดงานเทศกาลดนตรีต่างๆ ที่ใช้งานรถบ้านของบริษัทด้วย
พร้อมทั้งในปี 66 บริษัทตั้งเป้าที่จะมีรถบ้านทั้งหมด 300 คัน ส่วนใหญ่จะเติบโตจากการบริหารให้กับเจ้าของรถบ้าน และ บางส่วนจะเป็นการลงทุนเองของบริษัท